Efesus
Pas Pol i raitim bilong ol lain bilong God i stap long taun Efesus.
1
1Mi Pol mi raitim dispela pas. Na mi aposel bilong Krais Jisas. Long laik bilong God mi stap aposel.
Mi salim dispela pas long yupela, ol manmeri bilong God i stap long taun Efesus. Yupela manmeri i bihainim tru Krais Jisas.
2God, Papa bilong yumi, wantaim BIKPELA Jisas Krais i ken i mekim grasia long yupela na mekim bel isi long yupela.
God i givim olgeta blesim bilong heven long yumi i bilong Krais.
3Litimapim nem bilong God, Papa bilong BIKPELA bilong yumi Jisas Krais. Em i bin givim olgeta blesim bilong heven long yumi i bilong Krais. 4Long bipo, taim God i no kamapim dispela graun yet, Em i bin makim yumi na pasim yumi long Krais bai yumi i stap holi na i no gat asua long ai bilong Em. Em i bin lavim yumi. 5Na long dispela as Em bin i makim yumi bilong adoptim yumi na mekim yumi kamap pikinini bilong Em long wok Jisas Krais i mekim. Na God i bihainim amamas na laik bilong Em yet na Em i mekim ol dispela samting. 6Na ol dispela samting i save givim biknem long grasia i bikpela na gutpela tumas bilong God. Na dispela grasia i fri olgeta na i kam long yumi long wok bilong dispela Man God i lavim tumas. 7-8Dispela Man, long blut bilong Em, Em i baim pe bilong sin bilong yumi na yumi stap fri nau. Long dispela wei God i fogivim yumi long sin bilong yumi. Na dispela i soim yumi olsem God i kapsaitim grasia bilong Em moa moa long yumi. Na wantaim dispela Em i givim trupela save na tingting bilong Em long yumi. 9Na God i soim yumi as bilong plen bilong Em. Pastaim yumi no klia long olgeta samting God i laik mekim long Krais, tasol Em i soim yumi na nau yumi klia. God i bihainim amamas na laik bilong Em yet na Em i plenim ol dispela samting bilong Krais. 10Na dispela samting God i plenim bai kamap long wanpela gutpela taim God i makim pinis. Na dispela plen bilong God i olsem, olgeta samting bilong heven na bilong dispela graun bai kamap wanpela na i stap aninit long wanpela hetman tasol. Na dispela hetman Em i Krais.
11Na tu, God i makim mipela na pasim mipela long Krais bai mipela i stap manmeri bilong God. Olgeta taim God i save bosim na kontrolim olgeta samting inap long laik na plen bilong Em. Na long bipo tru God i bin makim mipela inap long dispela plen bilong Em. 12Na Em i mekim olsem inap mipela i fes lain manmeri i bilipim na trastim Krais mipela ken i stap bilong apim nem bilong God i bikpela na gutpela tumas. 13Na yupela tu i pas long ol dispela samting bilong Krais taim yupela i harim tok i tru tumas. Dispela tok i tru tumas em i gutnius i tokaut long wok God i mekim long Krais bilong sevim yupela. Na taim yupela bilip God i givim wanpela mak long yupela bilong soim olsem Em i bin pasim yupela long Krais. Na dispela mak em i Holi Spirit God i bin promisim. 14Holi Spirit i olsem diposit bilong olgeta samting Krais i bin kisim bilong yumi na bihain yumi bai lukim. Em olsem na Holi Spirit bai i stap wantaim yumi manmeri bilong God inap long taim God i kisim bek yumi na yumi stap fri wantaim Em. Na God i mekim ol dispela samting bilong apim nem bilong Em i bikpela na gutpela tumas.
Pol i tok tenkyu na mekim prea long God.
15Mi bin harim stori bilong bilip bilong yupela long BIKPELA Jisas na hau yupela save lavim olgeta manmeri bilong God. 16Olsem na, olgeta taim mi tok tenkyu long God long yupela, na taim mi prea mi save holim tingting long yupela na mi prea. 17Olgeta taim mi askim God bilong BIKPELA Jisas Krais bilong yumi na Papa i bikpela na gutpela tumas, na Em i ken i givim yupela trupela save na givim yupela klia tingting long as na minim bilong tok bilong God, na long dispela wei bai yupela save long God moa yet. 18Na tu, mi save prea long God i ken i givim lait long tingting na bel bilong yupela na yupela ken i klia long olgeta samting God i kisim yupela i kam long em, na yupela ken i klia olsem, ol samting God i redim bilong lain bilong Em, em i gutpela gutpela samting tumas, 19na yupela ken i klia olsem, strong bilong God i winim olgeta strong na God i save yusim dispela strong bilong helpim yumi i bilip. Na dispela strong i bikpela strong tru na em i olsem strong 20God i bin yusim taim Em i kirapim Jisas long matmat na sindaunim Em long han sut bilong Em long heven. 21God i mekim Krais i stap antap tru long olgeta hetman na long olgeta man i gat namba bilong bosim ol sampela samting na long olgeta gavman na king na long olgeta man i gat nem. Krais i stap antap long olgeta nau na Em bai stap antap long olgeta long bihain taim tu. 22God i putim olgeta samting aninit long lek bilong Krais, na Em i mekim Krais i stap het tru bilong olgeta samting, na Em i mekim dispela hetman het bilong sios, 23na sios em i bodi bilong Krais. Na Krais Em i pulimapim sios na Em i pulimapim olgeta samting.
tpi_Latn tpi_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn